Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 542/14/2201	Dunajská Streda, 27.3.2015
EEČ : 2-16-66-2015

U Z N E S E N I E

Trestná vec:	obvinený XXXXX  
Prečin:	Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 14. apríla 2014 v čase medzi 15,57 a 15,59 hod.  v obci Gabčíkovo, okres XXXXX, v bankomate XXXXX si obstaral platobnú kartu č. 4406**** ****2900 vedenú na meno XXXXX, ktorá uvedenú bankomatovú kartu zabudla v bankomate, pomocou ktorej dňa 14.  apríla 2014 v obci Gabčíkovo z bankomatu XXXXX vybral finančnú hotovosť vo výške 100,- eur, čím spôsobil poškodenej XXXXX škodu vo výške 100,- eur.

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným skráteným vyšetrovaním bolo preukázané, že obvinený sa dopustil prečinu neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. na tom skutkovom základe, ako je  to uvedené vo výrokovej časti tohto uznesenia.

     	XXXXX sa k spáchaniu skutku priznal a svoje konanie oľutoval. Zároveň súhlasil, aby prokurátor podľa § 216 Tr. por. voči nemu vedené trestné stíhanie podmienečne zastavil.

XXXXX vo svojej výpovedi potvrdila spáchanie protiprávnej činnosti a opísala spôsob spáchania skutku.

Listinné dôkazy, najmä výpisy, správy a kamerový záznam z banky preukazujú neoprávnený výber finančných prostriedkov obvineným z predmetného účtu v dobe spáchania skutku.

Ohľadom škody spôsobenej trestným činom bola dňa 23.12.2014 uzavretá dohoda o vrátení peňazí medzi poškodenou XXXXX a obvineným XXXXX, podľa ktorej bola poškodenej vrátená finančná čiastka vo výške spôsobenej škody, t. j. 100,- Euro. 

Obvinený nie je z miesta trvalého bydliska bližšie charakterizovaný.

Z odpisu z registra trestov zo dňa 04.02.2015 vyplýva, že obvinený doteraz nebol súdne trestaný.

     	Po preskúmaní vyšetrovacieho spisu som dospel k záveru, že u obvineného sú splnené podmienky na postup podľa § 216 ods. 1 Tr. por., pretože obvinený s takýmto postupom súhlasil, k spáchaniu trestného činu sa priznal, došlo k uzavretiu dohody o náhrade škody, resp. o vrátení peňazí, pričom ide o prečin, kde horná hranica trestnej sadzby odňatia slobody nepresahuje päť rokov.

     	Vzhľadom na vyššie uvedené skutočnosti, osobu obvineného, s prihliadnutím na jeho doterajší život a okolnosti prípadu, som rozhodol tak, ako je to uvedené vo výrokovej časti tohto uznesenia, pretože takéto rozhodnutie je možné považovať za dostačujúce.

     	Zároveň som podľa § 216 ods. 2 Tr. por. určil obvinenému skúšobnú dobu na 2 roky. Po uplynutí skúšobnej doby, ak obvinený povedie v jej priebehu riadny život, bude rozhodnuté o jeho osvedčení sa v skúšobnej dobe podľa § 217 Tr. por., v opačnom prípade bude v trestnom stíhaní pokračované.
   
  	Ak do dvoch rokov od uplynutia skúšobnej doby nebude urobené rozhodnutie podľa § 217 ods. 1 Tr. por. bez zavinenia obvineného, bude sa mať za to, že sa osvedčil.

Poučenie:
Proti tomuto uzneseniu je prípustná sťažnosť, ktorú je možné podať 
                            na Krajskú prokuratúru v Trnave do troch dní od jeho doručenia
                            cestou podpísanej prokuratúry. 
                            Sťažnosť má odkladný účinok.

JUDr. Viktor Kubala
prokurátor